|  |  |
| --- | --- |
| **ΠΡΟΣ: ΜΜΕ** | ΔΗΜΟΣ ΛΑΜΙΕΩΝΓραφείου Τύπου& Επικοινωνίας **Λαμία, 16/7/2018** |

**Πρόσκληση συμμετοχής σε Έκθεση Εικαστικών Τεχνών με θέμα:**

**«Από την Aυτοπροσωπογραφία στη Selfie»**

O Δήμος Λαμιέων και το Παράρτημα Φθιώτιδας του Πνευματικού Κέντρου Ρουμελιωτών σε συνεργασία με τη Δημοτική Πινακοθήκη Λαμίας «Αλ. Κοντόπουλος», απευθύνουν πρόσκληση συμμετοχής σε Έκθεση Εικαστικών Τεχνών

με θέμα: **«Από την Aυτοπροσωπογραφία στη Selfie»** που θα πραγματοποιηθεί από τις **3 έως τις 17 Νοεμβρίου 2018.** Η Έκθεση θα πλαισιωθεί από παράλληλες εκδηλώσεις επιστημονικού και καλλιτεχνικού προσανατολισμού.

Δικαίωμα συμμετοχής στην Έκθεση έχουν όλοι οι απόφοιτοι Ανωτάτων Σχολών Καλών Τεχνών της Ελλάδας ή του εξωτερικού, καθώς και τα μέλη του Επιμελητηρίου Εικαστικών Τεχνών Ελλάδας. Οι ψηφιακές φωτογραφίες υψηλής ανάλυσης των έργων που θα εκτεθούν θα πρέπει να αποσταλούν, από 1 έως 30 Σεπτεμβρίου 2018, με ηλεκτρονικό ταχυδρομείο στην ηλεκτρονική διεύθυνση selfportrait.selfie2018@gmail.com ώστε να συμπεριληφθούν εγκαίρως στον κατάλογο της Έκθεσης. Τα έργα θα πρέπει να παραδοθούν ή να αποσταλούν έτοιμα για ανάρτηση και με όλα τα πληροφοριακά τους στοιχεία, στη Δημοτική Πινακοθήκη Λαμίας «Αλ. Κοντόπουλος», το αργότερο μέχρι 20 Οκτωβρίου 2018. Δεν υπάρχει περιορισμός στις διαστάσεις ή τα υλικά κατασκευής των έργων. Για πληροφορίες και δηλώσεις συμμετοχής, οι ενδιαφερόμενοι μπορούν να επικοινωνούν, από 1 έως 30 Σεπτεμβρίου 2018, με τη Δημοτική Πινακοθήκη Λαμία (Δευτέρα έως Παρασκευή και ώρες 9.00-13.00) στο τηλέφωνο 22310 46887.

Λίγα λόγια για την Έκθεση:

Ο καλλιτέχνης απέναντι στο πρόσωπό του.

Ο καλλιτέχνης δημιουργεί το πρόσωπό του.

Ο καλλιτέχνης εκθέτει το πρόσωπό του.

Ο καλλιτέχνης εκτίθεται…

Ποιο είναι αλήθεια αυτό το είδωλο εμπρός του στον καθρέφτη, στο νερό, στο τζάμι;

Γνωρίζει ο καλλιτέχνης τη μορφή του;

Την αντιμετωπίζει εικαστικά όπως θα αντιμετώπιζε τη μορφή του άλλου;

Κάποτε, γίνεται αυτός ο άλλος ο ίδιος ο καλλιτέχνης;

Είναι η μορφή-το πρόσωπο ένα προσωπείο ή η αποτύπωση του εαυτού στη σάρκα;

Τι χρώμα έχει το εγώ, το είμαι, το υπάρχω, το φαίνομαι, το βλέπω και το δείχνω;

Ποια ύλη και πώς θα χτίσει τον εγωισμό, την ωραιοπάθεια, την ταπεινότητα, τα χαρακτηριστικά ή τον χαρακτήρα του καλλιτέχνη;

Πότε και γιατί ο καλλιτέχνης-δημιουργός μένει στην επιφάνεια; Πότε βλέπει πέρα και πίσω από αυτή και πώς αποτυπώνει τους προβληματισμούς που του γεννά η πολύωρη και τελικά αναπόφευκτη συνομιλία με το ίδιο το πρόσωπο-εαυτό του.

Είναι το πρόσωπο του δημιουργού φιλικό προς τον ίδιο; Είναι οικείο, εχθρικό, εύπλαστο, άκαμπτο, απόλυτο ή φευγαλέο;

Ποια μορφή έχει ή… ποια θα πάρει αυτό το πρόσωπο; Και πόσο η αλήθεια θα αποζητήσει το ψέμα μέσα σε αυτή την επίπονη τελικά προσπάθεια αυτογνωσίας;

Είναι ο καλλιτέχνης ή το πρόσωπο του που συστήνεται στο κοινό μέσω της αυτοπροσωπογραφίας; Τί θα επιτρέψει σε αυτό να δει τελικά; Τι θα επιλέξει, Πώς θα το επιλέξει και με τι θα το χτίσει κατά τη διάρκεια του μεγάλου αυτού ταξιδιού;

Τα μέσα της τέχνης άλλοτε ζωγραφικά, άλλοτε γλυπτικά, άλλοτε φωτογραφικά, ίσως και πιο σύγχρονα… Γιατί όχι; Όλα επιστρατεύονται μπρος σε μια τέτοια πρόκληση.

Και μετά από όλα αυτά είναι ο δημιουργός κύριος της μορφής του ή μέσω της αυτοπροσωπογραφίας έρχεται για πρώτη φορά αντιμέτωπος με τον τόσο μαγικά γνώριμο άγνωστο που τον κοιτά με τα ίδια, τα δικά του τα μάτια, δημιουργώντας σχέσεις συνενοχής;

Και εκείνο το κοινό του; Ή, όχι μόνο αυτό, μα και κάθε απλός καθημερινός άνθρωπος που σήμερα μέσω της selfie αποτυπώνει από δική του επιλογή και ανάγκη το πρόσωπο του; Αυτός, μπρος σε ποιον προτάσσει άραγε τη συσκευή του κινητού του; Γιατί τελικά αγωνιά; Τι ψάχνει και τι βρίσκει; Τι χάνει μέσα σε αυτή τη στιγμιαία παγίδευση της μορφής του, που στερείται μια καλλιτεχνική «υψηλή ανάλυση»;

**Από το Γραφείο Τύπου**